### NN 81/2022 (13.7.2022.), 1222. Odluka o obvezi plaćanja naknade za razvoj javne vodoopskrbe i javne odvodnje trgovačkog društva Vodovod i odvodnja Šibenik d.o.o., Šibenik (za Općinu Pirovac)

VODOVOD I ODVODNJA ŠIBENIK D.O.O.

1222

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O OBVEZI PLAĆANJA NAKNADE ZA RAZVOJ JAVNE VODOOPSKRBE I JAVNE ODVODNJE

Članak 1.

Ovom se Odlukom za područje Općine Pirovac propisuje obveza plaćanja naknade za razvoj javne vodoopskrbe i javne odvodnje (u daljnjem tekstu: naknada za razvoj) te utvrđuju obveznici plaćanja, visina naknade, način obračuna i naplate, namjena prikupljenih sredstava od naknade, prava i obveze javnog isporučitelja vodne usluge trgovačkog društva Vodovod i odvodnja d.o.o., Kralja Zvonimira 50, Šibenik, (u daljnjem tekstu: Isporučitelj), te nadzor na obračunom i naplatom naknade za razvoj.

Članak 2.

Obveznici plaćanja naknade za razvoj su svi korisnici usluga javne vodoopskrbe na području Općine Pirovac.

Osnovica za utvrđivanje visine naknade za razvoj je jedinica mjere isporučene vodne usluge odnosno jedan metar kubični isporučene vode (1 m3).

Naknada za razvoj za korisnike usluga javne vodoopskrbe na području naselja Kašić i Putičanje, te zaseoka Slakovac, Škriline i Prostrivrat iznosi 2,00 kn/m3 isporučene vode.

Naknada za razvoj za korisnike usluga javne vodoopskrbe na području naselja Pirovac iznosi 4,00 kn/m3 isporučene vode.

Naknada za razvoj je javno davanje na koje se ne obračunava PDV prilikom prikupljanja tih sredstava od obveznika plaćanja naknade.

Naknada za razvoj se uplaćuje putem ispostavljenog računa za vodnu uslugu i iskazuje se kao zasebna stavka na računu te usluge. Račun za isporučenu vodnu uslugu ispostavlja Isporučitelj.

Naknada za razvoj je prihod Isporučitelja.

Načini i rokovi uplate naknade za razvoj se određuje sukladno odluci o cijeni vodnih usluga.

Članak 3.

Prihodi od naknade za razvoj koriste se namjenski i to za financiranje izgradnje komunalnih vodnih građevina sukladno programu gradnje komunalnih vodnih građevina.

Izgradnja komunalnih vodnih građevina u smislu ove Odluke podrazumijeva: izradu projekata, stručni nadzor, rekonstrukciju postojećih i izgradnju novih mreža za vodoopskrbu, te za izgradnju sustava odvodnje i pročišćavanja otpadnih voda aglomeracije Pirovac – Tisno – Jezera.

Nadzor nad obračunom i naplatom naknade za razvoj obavlja Služba financije JUO Općine Pirovac, na temelju dostavljenih izvješća iz članka 4. ove Odluke.

Članak 4.

Prikupljanje sredstava od naknade za razvoj, te namjensko trošenje istih sukladno namjenama u članku 3. ove Odluke, obavlja Isporučitelj.

Prava i obveze Isporučitelja u smislu stavka 1. ovoga članka su:

– Prikupljanje sredstava naknade za razvoj na posebnom računu Isporučitelja,

– Vođenje evidencije o prikupljenim i utrošenim sredstvima naknade za razvoj,

– Izrađivanje i dostavljene pojedinačnog izvješća o prikupljenim i utrošenim sredstvima naknade za razvoj,

– Izrađivanje i dostavljanje šestomjesečnih i godišnjih izvješća o obračunatim iznosima za razvoj te o prikupljenim i utrošenim sredstvima od naknade za razvoj na području Općine Pirovac.

Članak 5.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 6.

Stupanjem na snagu ove Odluke prestaje se primjenjivati Odluka Općinskog vijeća Općine Pirovac o obvezi plaćanja naknade za razvoj javne vodoopskrbe i javne odvodnje, klasa: 325-01/13-01/10, urbroj: 2182/11-01-13-1, od 25. studenog 2013. godine i Odluka o izmjeni i dopuni Odluke o obvezi plaćanja naknade za razvoj javne vodoopskrbe i javne odvodnje, klasa: 325-01/17-01/15, urbroj: 2182/11-01-17-1, od 13. studenoga 2017. g.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-18/2022

Šibenik, 28. lipnja 2022.

Predsjednik Skupštine
 Ante Galić, dipl. iur., v. r.